Pedersen til VG: – Tror ikke jeg blir tatt ut i landslagstroppen
Kanskje forsvinner landslagsplassen i samme slengen. Landslagssjef Per-Mathias Høgmo var på tribunen i Sarpsborg og så Pedersen slite med både motstandere og seg selv.– Jeg blir sikkert ikke tatt ut, sa Pedersen lakonisk til VG i pressesonen rett etter kampen. Han hadde roet seg veldig etter at det kokte godt i skallen ute på banen rett ved siden av oss, bare noen minutter tidligere. Marcus Pedersen var altfor sent inne i en takling av Steffen Ernemann, og dommer Svein-Erik Edvartsen trakk opp det røde kortet. Og mens Pedersen forlot banen til pipekonsert, fikk han trøst av nettopp Ernemann. – Det så ikke bra ut fra der jeg sto, sier Sarpsborg-trener Geir Bakke til VG.Pedersen mente selv at det ikke var rødt kort – først. Men da han hadde fått sett bildene av situasjonen, sa han til VG: – Jeg er enig, det er rødt kort. Men jeg prøver ikke å skade spilleren (Ernemann). Jeg jobber etter ballen, får et langt touch, og så går jeg for hardt og for sent inn i situasjonen. Det ser verre ut enn det er, men det er nok rødt kort, innrømmer Pedersen. Han ba Ernemann om unnskyldning, og fikk noen trøstende ord på vei til garderoben, etter at det tok litt tid før han ville gå av banen.– Du smilte da du snakket med han. Hva ble sagt? – Ikke noe spesielt. Men han hadde lagt seg lett et par ganger før i kampen, så jeg måtte smile litt av han, svarer SIF-spissen. Han vet ikke akkurat hva som går galt for tiden, verken med Godset eller han selv. – Min scoringstørke samsvarer vel med lagets problemer, erkjenner Pedersen. For Strømsgodset og Pedersen har det vært noen tunge måneder. Pedersen har sluttet å score mål, og Strømsgodset har sluttet å vinne seriekamper. Fem på rad uten seier for Godset nå, tre tap, og for Pedersen er 16 mål på 18 seriekamper siden han kom «hjem» blitt til to på de ni siste, og kun et spillemål. Men hele Strømsgodset sliter. Spillet sitter ikke, spillerne virker usikre, de skaper nesten ikke målsjanser lenger.– Vi må finne tilbake til oss selv, sier vikar-trener Thomas André Ødegaard til VG. Han mener klubben egentlig står veldig godt rustet til nye suksessår, hvis ting gjøres riktig nå. For Strømsgodset har mange spillere på gang. Selv vil han ikke si om han ønsker jobben som hovedtrener – hvis sykemeldingen til Bjørn Petter Ingebretsen blir permanent. – Det viktigste for meg er at Strømsgodset har en god trener, hvis Bjørn Petter ikke kan fortsette, sier Ødegaard. Sarpsborg var best, spesielt etter pause, og det var helt fortjent da innbytter Pål Alexander Kirkevold (25) dundret inn vinnermålet etter 87 minutter. Dermed passerte Sarpsborg Strømsgodset på tabellen.– Det er sånne situasjoner jeg liker å komme i, rettvedndt mot mål. Det ble en bra avslutning, sier Kirkevold til VG. Trener Geir Bakke hadde benket Kirkevold fordi han har virket sliten den siste tiden. Og det var helt greit for Kirkevold, som kom inn etter en halvtime på grunn av skade på Anders Trondsen. Det var altså nok til tre poeng for Sarpsborg 08. Strømsgodsets problemer fortsetter, mens Sarpsborg går mot sin beste sesong noen gang.
(Sarpsborg 08 – Strømsgodset 1 – 0) Etter tre fantastiske måneder, er det nå blitt tre måneder langt under vanlig nivå for Marcus Pedersen (26) – og Strømsgodset. Søndag endte det med utvisning.